钦定古今图书集成/理学汇编/学行典/第139卷 > 礼记 > 《曲礼》
## 钦定古今图书集成/理学汇编/学行典/第139卷 > 礼记 > 《曲礼》

贤者狎而敬之，畏而爱之，爱而知其恶，憎而知其善。

〈陈注〉朱子曰：“此言贤者于其所狎能敬之，于其所畏能爱之，于其所爱能知其恶，于其所憎能知其善。”

又

年长以倍，则父事之。十年以长，则兄事之。五年以长则肩随之。

〈陈注〉此泛言长少之序，非谓亲者。

又

君子不尽人之欢，不竭人之忠，以全交也。

〈陈注〉吕氏曰：“尽人之欢，竭人之忠，皆责人厚者也。责人厚而莫之应，此交所以难全也。欢谓好于我也。忠谓尽心于我也。好于我者，望之不深，尽心于我者，不要其必致，则不至于难继也。”

又

“侍于君子”，不顾望而对，非礼也。

〈陈注〉吕氏曰：“顾望而后对者，不敢先他人而言也。”应氏曰：“有察言观色之意。”